Perussuomalaisten eduskuntaryhmän puheenjohtaja Sampo Terho tyrmää liikenneministerin esittämät taksilain muutokset ja tie- ja rautatieverkoston sekä meriväylien yhtiöittämisen. Terhon mukaan perussuomalaiset eivät tue ministerin esitystä.

Sampo Terhon mielestä liikenne- ja viestintäministeri Anne Berner (kesk.) on esittänyt omia näkemyksiään, eikä niillä ole perussuomalaisten tai koko hallituksen tukea.

– Olemme sitoutuneet vain siihen, että tämän asian (väylien yhtiöittämisen) saa selvittää. Me emme ole missään nimessä sitoutuneet siihen, että tämä uudistus toteutettaisiin tällä hallituskaudella.

Terhosta hankkeessa on vielä paljon avoimia kysymyksiä, kuten sen tekninen toteutus.

– Myös se, ettei loukata kenenkään yksityisyyttä. Tietenkin ennen kaikkea se, ettei autoilijaa laiteta miksikään lypsylehmäksi. Ettei autoilun hinta nouse, jos tieverkkoa ruvetaan käyttämään jonkinlaisena tulonlähteenä.

Perussuomalaisten ryhmäjohtajan mukaan puoluetta närästää Bernerin omavaltainen käytös asiassa.

– Tällaiset uudistukset täytyy sopia yhteisesti. Mielellään jo hallitusohjelmassa tai sen jälkeen yksimielisesti, Terho painottaa.

Myös perussuomalaisten puheenjohtaja, ulkoministeri Timo Soini jyrähti plokissaan (siirryt toiseen palveluun), että perussuomalaiset ovat yksiselitteisesti taksilupien vapauttamista vastaan. Soini painotti, ettei Liikennekaari mene eteenpäin näiltä pohjilta.

Liikenne- ja viestintäministeri Berner esitti, että Suomen tiet, rautatiet ja meriväylät siirrettäisiin uuteen valtionyhtiöön, joka huolehtisi perusväylänpidosta ja infrainvestoinneista. Yhtiö saisi tulonsa liikenneverkon käyttöön perustuvista asiakasmaksuista, joilla korvattaisiin osa liikenteen nykyisistä veroista ja maksuista. Samalla autoilijoiden verotaakkaa helpotettaisiin polttoaineverotusta keventämällä.

Berner esitti myös taksialan osittaista vapauttamista kilpailulle. Taksiliikenteen harjoittamiseen tarvittaisiin edelleen taksilupa, mutta niiden määrän säännöstelystä luovuttaisiin. Tulevaisuudessa taksilupa myönnettäisiin yritykselle, kun se nykyään on ajoneuvo- ja kuljettajakohtainen.

Taksit saisivat myös hinnoitella matkansa itse. Lisäksi alle 10 000 euron liikevaihdolla voisi harjoittaa taksitoimintaa ilman toimilupaa.